Bejzbalový klub Slávia UPJŠ Košice, alebo ako si skrátene hovoria Seals (tulene), nastúpili tento víkend na svoje historicky prvé dva zápasy Interligy proti bratislavskému Apollu.
KOŠICE. Po náročnej zimnej príprave majú Seals v tejto sezóne veľké ciele. Viac nám povedal prezident klubu, Pavol Hudák: "Sme nesmierne radi, že po dlhom čase máme zastúpenie v mužskej Interlige. Je to výsledok dlhodobej práce s mládežou, všetci hráči sú našimi odchovancami, ktorí hrajú bejzbal od svojich 9-10 rokov. Minulý rok sme ešte nemali dostatok mužov, a tak sme hrali Interligu v spojenom družstve spolu s Levicami pod názvom LK2009. Tento rok nám však dorástli ďalší odchovanci, a tak po dlhých šiestich rokoch sme sa dočkali opäť mužského košického bejzbalu. Interliga je medzinárodná bejzbalová liga na Slovensku a v Maďarsku. Tento rok sa jej zúčastňuje 9 družstiev, 5 slovenských a 4 maďarské. Okrem Interligy zasiahneme aj do bojov o Česko-slovenský pohár, v ktorom budeme mať šancu zdokonaliť sa v zápasoch proti našim českým susedom."
Doma nehrajú
Takže kedy a kde sa budeme môcť pozrieť na mužský interligový bejzbal v Košiciach? "Bohužiaľ, vzhľadom na to, že v Košiciach stále nemáme regulárne bejzbalové ihrisko, môžete nás vidieť hrať len v Bratislave, Leviciach, Trnave a v Maďarsku J. Samozrejme, môžete sa prísť pozrieť na naše tréningy na Vysokoškolskej ulici, kde sme takmer každý deň. Je to asi rarita medzi športmi v Košiciach, a takmer zázrak, že napriek chýbajúcemu ihrisku už vyše 15 rokov existujeme a hráme bejzbal. Ročne precestujeme tisícky kilometrov za našimi súpermi. Každý víkend sme minimálne 30 kilometrov od svojho domova. Hráči a tréneri sú skutoční fanatici, športovci-bejzbalisti, ktorí obetujú tomuto športu naozaj veľmi veľa."
Každé víťazstvo poteší
Pavol Hudák k cieľom podotýka: "Máme veľmi mladé družstvo, po dlhom čase nastúpime v takejto súťaži. Určite budeme zbierať skúsenosti a je to určitá investícia do budúcnosti. Každé víťazstvo nás, samozrejme, poteší a dúfame, že ich bude čo najviac. Veríme, že nebudeme len na tých najnižších priečkach. Juniori minulý rok takmer postúpili do finále vo svojej kategórii, verím, že sa presadia aj medzi mužmi. Vychovali sme už bejzbalistov, ktorí nám robia dobré meno v kvalitných kluboch. Náš odchovanec Ján Jablonka hráva pravidelne v základnej zostave družstva Draci Brno, viacnásobného majstra Česka a cez túto zimu odohral svoju bejzbalovú sezónu v Austrálii. Súčasný tréner mužov Viktor Durkáč bol viac rokov oporou ako nahadzovač slovenského viacnásobného majstra z Trnavy. Vychovali sme veľa reprezentantov v rôznych kategóriách. Dúfame, že tieto úspechy zúročíme tohto roku aj v našom mužskom tíme."
Dve mládežnícke družstvá
Seals pracujú takisto aj s mládežníckymi kategóriami. V tejto sezóne majú svoje plány. Tréner kadetov a zároveň opora mužského tímu Oliver Pentek o nich hovorí: "Tento rok sme postavili 2 mládežnícke družstvá, a to v kategórii juniorov a kadetov. Obidve tieto družstvá budú hrať celoslovenskú súťaž. V kategórii žiakov sa nám, bohužiaľ, tento rok družstvo nepodarilo postaviť. Myslím si, že je to v prvom rade tým, že deti strácajú záujem a o akékoľvek pohybové aktivity. Napriek tomu si uvedomujeme, že dostatok mladých bejzbalistov je zárukou do budúcnosti, a preto urobíme všetko pre to, aby sme sa nasledujúci rok mohli pochváliť aspoň jedným takýmto družstvom. Je pre nás veľmi dôležité, aby taký nádherný šport, akým je bejzbal, v našich končinách nezapadol prachom. Preto, ak by sa našiel niekto, kto má chuť tráviť voľný čas takýmto spôsobom, budeme veľmi radi, keď nás kontaktuje. Všetky potrebné informácie nájdete na našej stránke www.seals.sk."
Najdôležitejšie správy z východu Slovenska čítajte na Korzar.sme.sk.